O‘zbekistonda o‘tgan bir sutka ichida 115 kishida koronavirus aniqlandi. Bu yil boshidan buyon qayd etilgan sutkalik rekord

O‘zbekistonda 16-mart holatida ko‘ra, koronavirus bilan kasallanganlar soni 80 858 kishiga yetdi. Bu haqda Sog‘liqni saqlash vazirligi matbuot xizmati xabar berdi.

O‘tgan bir sutka ichida mamlakatda yana 115 kishida COVID-19 tasdiqlangan, ularning 92 nafari — Toshkent shahrida.
Hozirga qadar butun respublika bo‘ylab koronavirusdan sog‘ayganlar soni 79 450 kishini tashkil etmoqda (99 foiz). Respublika yuqumli kasalliklar shifoxonalarida 786 bemor davolanmoqda.
Eslatib o‘tamiz, 14-mart kuni O‘zbekistonda dekabrdan beri birinchi marta bir kunda 100 dan ortiq odamda koronavirus aniqlanib, shundan 93 tasi Toshkent shahrida qayd etilgandi. Poytaxtda koronavirusga chalinish holatlari, asosan, o‘quvchilar, talabalar va tashkilot xodimlari orasida ko‘paygan. Xususan, Toshkentdagi 77 ta maktabda o‘quvchilar orasida koronavirus infeksiyasi aniqlangan, 117-sonli bog‘chada ikki nafar tarbiyachi va bolalarda koronavirus aniqlangani sabab mazkur bog‘cha vaqtincha yopildi.
 O‘zbekistonda koronavirusga chalinganlar soni rasman 80 mingdan oshdi. Kasallanganlar soni aslida bundan ikki-uch barobar ko‘p bo‘lishi mumkin
Avvalroq Toshkent shahridagi taksi va qurilish sohasida karantin choralari kuchaytirilishi, poytaxt hokimligi va uning tizimidagi barcha tuzilmalarda turli yig‘ilishlarni o‘tkazish taqiqlangani haqida xabar berilgan edi. Koronavirus keng tarqalishining oldini olish maqsadida Toshkentdagi ayrim maktablarda o‘qish bosqichma-bosqich masofaviy shaklga o‘tkazilmoqda, bozor va savdo markazlarida karantin talablari kuchaytirildi.